Omnibus presentes litteras inspecturis, magister Guillelmus, officialis curie archidiaconi Senon., in Domino salutem. Notum facimus quod coram nobis constitutus Gaufridus de Noolum, miles, recognovit se dedisse magistro et fratribus de Popelino Senon., quandam peciam terre site in loco quod dicitur La Breteniere, juxta terram Constancii de Granchiis, ex una parte, et juxta rivum de Mauvete, ex altera, liberam ab omni onere, costuma, servitute et servicio preterquam de recta decima; pro qua donacione facta, dicti magister et fratres tenentur imperpetuum ministrare oleum ad duas lampadas ardentes, quarum una ardebit in dormitorio fratrum de Popelino, et alia in dormitorio sororum ejusdem loci. Tenentur etiam dicti magister et fratres, singulis annis, celebrare, in ecclesia sua, anniversarium patris et matris ejusdem militis defunctorum, necnon etiam anniversarium ejusdem militis, quando decesserit; et quandiu vixerit tenentur ipsi magister et fratres celebrare, singulis annis, unam missam de Spiritu-Sancto pro ipso milite. Dicti, vero, magister et fratres, coram mandato nostro ad id audiendum loco nostri specialiter destinato, recognoverunt se dedisse eidem militi, imperpetuum, in recompensationem illius pecie terre date, unum pratum quod se habere dicebant prope Noolum, juxta noam archidiaconi Meleduni, ex una parte, et ex alia parte juxta pratum dou Raiz, liberam, similiter, ab omni onere, servitute et servicio. Promittentes, bona fide, quod contra donaciones et convenciones istas, per se vel per alios non venient in futurum. Actum, anno Domini Mº CCº quadragesimo-secundo, mense novembri.